CELEX: 32020R0479
Language: lv
Date: 2020-04-01 00:00:00
Title: Komisijas Īstenošanas regula (ES) 2020/479 (2020. gada 1. aprīlis), ar kuru groza Regulu (EK) Nr. 1235/2008, ar ko nosaka sīki izstrādātus īstenošanas noteikumus Padomes Regulai (EK) Nr. 834/2007 par bioloģisko produktu importēšanas kārtību no trešām valstīm (Dokuments attiecas uz EEZ)

2.4.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 102/4
               
            
         KOMISIJAS ĪSTENOŠANAS REGULA (ES) 2020/479
         (2020. gada 1. aprīlis),
         ar kuru groza Regulu (EK) Nr. 1235/2008, ar ko nosaka sīki izstrādātus īstenošanas noteikumus Padomes Regulai (EK) Nr. 834/2007 par bioloģisko produktu importēšanas kārtību no trešām valstīm
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Padomes 2007. gada 28. jūnija Regulu (EK) Nr. 834/2007 par bioloģisko ražošanu un bioloģisko produktu marķēšanu un par Regulas (EEK) Nr. 2092/91 atcelšanu (1) un jo īpaši tās 38. panta d) punktu,
         tā kā:
         
                     (1)
                  
                  
                     No trešās valsts importētus produktus var laist Savienības tirgū kā bioloģiskus produktus, ja tiem ir piešķirts inspekcijas sertifikāts, ko izdevušas atzītas trešās valsts kompetentās iestādes, kontroles iestādes vai kontroles organizācijas, vai atzīta kontroles iestāde vai kontroles organizācija.
                  
               
                     (2)
                  
                  
                     Lai nodrošinātu atbilstību Regulas (EK) Nr. 834/2007 33. panta 1. punktam un importēto produktu izsekojamību izplatīšanā, arī transportēšanā no trešām valstīm, ar Komisijas Īstenošanas regulu (ES) 2020/25 (2) grozītā Komisijas Regula (EK) Nr. 1235/2008 (3) paredz, ka inspekcijas sertifikātu attiecīgā kontroles iestāde vai kontroles organizācija izdod, pirms attiecīgais sūtījums tiek izvests no eksporta vai izcelsmes trešās valsts. Minētajai kontroles iestādei vai kontroles organizācijai pēc tam, kad tā uz visu attiecīgo inspekcijas dokumentu pamata, cita starpā ieskaitot transporta dokumentus, ir izdarījusi dokumentāru pārbaudi, ir jāparaksta sertifikāta 18. ailes deklarācija.
                  
               
                     (3)
                  
                  
                     Ir konstatēts, ka dažos gadījumos kontroles organizācijai pilnīgi transporta dokumenti nav pieejami pietiekami laikus, lai visu informāciju par transportu varētu iekļaut inspekcijas sertifikātā, pirms sūtījumu izved no attiecīgās trešās valsts. Tāpēc ir lietderīgi norādīt, ka transporta dokumentos ietvertā informācija attiecīgajai kontroles iestādei vai kontroles organizācijai ir jāpārbauda un inspekcijas sertifikātā jāietver ne vēlāk kā 10 dienu laikā no sertifikāta izdošanas un jebkurā gadījumā pirms šo sertifikātu apstiprina dalībvalsts iestādes.
                  
               
                     (4)
                  
                  
                     Tādēļ būtu attiecīgi jāgroza Regula (EK) Nr. 1235/2008.
                  
               
                     (5)
                  
                  
                     Tā kā šie grozījumi ir nepieciešami, lai piemērotu Regulas (EK) Nr. 1235/2008 13. pantu tādā redakcijā, kā tas grozīts ar Īstenošanas regulu (ES) 2020/25, šī regula būtu jāpiemēro ar atpakaļejošu spēku no Īstenošanas regulas (ES) 2020/25 spēkā stāšanās dienas.
                  
               
                     (6)
                  
                  
                     Šajā regulā paredzētie pasākumi ir saskaņā ar Bioloģiskās ražošanas komitejas atzinumu,
                  
               IR PIEŅĒMUSI ŠO REGULU.
         
            1. pants
            Grozījumi Regulā (EK) Nr. 1235/2008
            Regulas (EK) Nr. 1235/2008 13. pantu groza šādi:
            
                        1)
                     
                     
                        panta 2. punkta trešajā daļā pievieno šādu teikumu:
                        “Ja inspekcijas sertifikāta izdrukātā un ar roku parakstītā eksemplāra 16. un 17. ailē un 13. ailes attiecīgajos laukos nav informācijas, kas saistīta ar transporta dokumentiem, vai ja šāda informācija atšķiras no informācijas, kas pieejama TRACES, attiecīgās dalībvalsts kompetentās iestādes un pirmais sūtījuma saņēmējs inspekcijas sertifikāta verifikācijas un apstiprināšanas vajadzībām ņem vērā tikai TRACES pieejamo informāciju”;
                     
                  
                        2)
                     
                     
                        panta 4. punkta pirmo daļu aizstāj ar šādu:
                        “Inspekcijas sertifikāta izdevēja kontroles iestāde vai kontroles organizācija šo sertifikātu izdod un sertifikāta 18. ailes deklarāciju paraksta tikai tad, kad, balstoties uz visiem attiecīgajiem inspekcijas dokumentiem, arī jo īpaši attiecīgā produkta ražošanas plānu, tirdzniecības dokumentiem, ir izdarījusi dokumentāru pārbaudi un, ja tas riska novērtēšanā atzīts par lietderīgu, ir izdarījusi sūtījuma fizisko pārbaudi. Inspekcijas sertifikāta 13. ailes informācija, kas saistīta ar transporta dokumentiem, jo īpaši paku skaits un neto svars, un 16. un 17. ailes informācija, kas attiecas uz transportlīdzekli un transporta dokumentiem, inspekcijas sertifikātā tiek iekļauta maksimāli 10 dienu laikā no sertifikāta izdošanas un jebkurā gadījumā pirms šo inspekcijas sertifikātu ir apstiprinājušas attiecīgās dalībvalsts kompetentās iestādes.”
                     
                  
         
            2. pants
            Stāšanās spēkā un piemērošana
            Šī regula stājas spēkā dienā, kad to publicē Eiropas Savienības Oficiālajā Vēstnesī.
            To piemēro no 2020. gada 3. februāra.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 1. aprīlī
            
               
                  Komisijas vārdā –
               
               
                  Priekšsēdētāja
               
               Ursula VON DER LEYEN
            
         
         
            (1)  OV L 189, 20.7.2007., 1. lpp.
         
         
            (2)  Komisijas 2020. gada 13. janvāra Īstenošanas regula (ES) 2020/25, ar kuru groza un labo Regulu (EK) Nr. 1235/2008, ar ko nosaka sīki izstrādātus īstenošanas noteikumus Padomes Regulai (EK) Nr. 834/2007 par bioloģisko produktu importēšanas kārtību no trešām valstīm (OV L 8, 14.1.2020., 18. lpp.).
         
            (3)  Komisijas 2008. gada 8. decembra Regula (EK) Nr. 1235/2008, ar ko nosaka sīki izstrādātus īstenošanas noteikumus Padomes Regulai (EK) Nr. 834/2007 par bioloģisko produktu importēšanas kārtību no trešām valstīm (OV L 334, 12.12.2008., 25. lpp.).